LUČENEC/RIMAVSKÁ SOBOTA. V okresoch Lučenec, Poltár, Rimavská Sobota a Revúca zatiaľ referendum prebieha pokojne a bez problémov. Účasť občanov je pomerne nízka.
Bezproblémový priebeh referenda potvrdil predseda Obvodnej referendovej komisie (ObRK) v Lučenci Jaroslav Morháč, ktorý sa k účasti nechcel vyjadriť. "Nemám informácie, pretože členovia ObRK sa stále nachádzajú v teréne," vysvetlil.
Podľa predsedníčky ObRK v Rimavskej Sobote Blanky Palčovej je na Gemeri referendum pokojné a účasť je len približne osem až desaťpercentná. Domnieva sa, že večer sa do hlasovania zapojí viac ľudí.